જૂનની પહેલી તારીખે નરગીસ દત્તની 89મી જન્મજયંતિ હતી. નરગીસે ફિલ્મી કારકિર્દીમાં આમ તો અનેક ભૂમિકાઓ ભજવી હતી પણ તેને મોટા ભાગે ‘મધર ઈન્ડિયા’ ફિલ્મ માટે જ ઓળખવામાં આવે છે. આપણે પણ બે અલગ અલગ ‘મધર ઈન્ડિયા’ વિશે વાત કરીએ. મહેબૂબે મધર ઈન્ડિયા ફિલ્મ 1951માં બનાવી જે મહેબૂબની જ 1940ની ફિલ્મ ‘ઔરત’નું રીમેક હતું. આ ફિલ્મને તેમણે નવા લેખકો, કલાકારો સાથે રીલીઝ કર્યું હતું. સામાન્ય રીતે ફિલ્મ રીમેક્સમાં કહાણીમાં સામાન્ય ફેરબદલ થઈ શકે પણ તેને જૂનાં નામે જ રીલીઝ કરવામાં આવતું હોય છે પણ મહેબૂબે પોતાની આ રીમેકનું નામ ‘ઔરત’ને બદલે ‘મધર ઈન્ડિયા’ રાખ્યું. જ્યારે મહેબૂબ ખાને આ ફિલ્મનાં ટાઈટલને ક્લીઅરન્સ માટે સેન્સર બોર્ડને મોકલ્યું ત્યારે બોર્ડને પરસેવો છૂટી ગયો! સાંસ્કૃતિક બાબતોનાં મંત્રાલયે આદેશ કર્યો કે સત્વરે ફિલ્મની વાર્તા અમને મોકલાવો, તેની ચકાસણી બાદ જ ફિલ્મની પરવાનગી મળશે. દેશ હમણાં જ આઝાદ થયો હોય, જનતાનાં હૃદયમાં દેશપ્રેમનો ધોધ છૂટી રહ્યો હોય ત્યારે ‘મધર ઈન્ડિયા’ એટલે કે ભારત માતા જેવું દેશપ્રેમી ટાઈટલ વાંચીને સરકાર કેમ ઉછળી પડી હશે?